આ અંગે ઘટના સ્થળેથી પ્રાપ્ત થતી માહિતી અનુસાર સુરત જિલ્લાના મહુવા તાલુકાનાં ડુંગરી ગામે પાનાં ફળિયામાં રહેતા રમણભાઈ હકનાભાઇ ચૌધરી નાઓએ પાનાં ફળિયામાં આવેલ મહેશભાઈ .પી.ચૌધરી, મનુભાઈ ઉદેસિંગભાઈ ચૌધરી અન્ય સંયુક્ત ભાગીદારની જમીનમાંથી ભાવિનભાઈ ઓડ પાસે માટી ખનન કરાવી રમણભાઈએ પોતાની માલીકીની જમીનમાં માટી પુરાણ શરૂ કરાવી દીધું હતું. આ વાતની જાણ જમીન માલિક તથા ફળિયાના રહીશોને થતાં તેઓ તાત્કાલિક ગુરુવારની રાત્રિના સમયે સ્થળ ઉપર પહોંચી ગયા હતા. અને વાતાવરણ તંગ બન્યું હતું. ઉશ્કેરાયેલા ગ્રામજનોએ તાત્કાલિક ટ્રક અને જેસીબીનો ઘેરાવો કરતાં ટ્રક અને જેસીબીના ચાલકો ઘટના સ્થળેથી ફરાર થઈ ગયા હતા. મોડે મોડે ભૂસ્તર વિભાગની ટીમ પણ ઘટના સ્થળે પહોંચી હતી. ગ્રામજનોએ ત્રણ ટ્રક અને એક જેસીબીના ટાયરની હવા કાઢી નાંખી હતી. ભૂસ્તર વિભાગે સ્થળ પર જઈ તપાસ કરી હતી જ્યાં તેમણે ત્રણ ટ્રક અને જેસીબી મળી અંદાજિત 50 લાખનો મુદ્દામાલ કબ્જે કર્યો હતો. ભૂસ્તર વિભાગના અધિકારી અહેસાન અલી સેલિયાએ જણાવ્યુ હતું કે આગળની તપાસ ચાલી રહી છે. તમામ મુદ્દામાલ કબ્જે કર્યો છે માટી ખનનની શરૂઆત જ થઈ હતી. અને ગ્રામજનોએ અટકાવી દીધા છે. કોઈપણ પ્રકારની પરવાનગી વગર આ કામગીરી કરવામાં આવતી હતી. તમામ સામે દંડની કાર્યવાહી હાથ ધરવામાં આવશે.